## La Generalitat i l’Ajuntament d’Aldaia impulsen un nou parc empresarial per a accelerar la recuperació econòmica del municipi

*** El director general d’Urbanisme assegura que la instal·lació està en una “zona idònia per a este tipus d’inversions, ja que disposa d’una excel·lent connectivitat”**

El director general d’Urbanisme, Paisatge i Avaluació Ambiental, Miguel Ángel Ivorra, i l’alcalde d’Aldaia, Guillermo Luján, han mantingut una reunió per a impulsar un nou parc empresarial en el municipi, que permeta accelerar la recuperació del municipi i ser un motor econòmic en la comarca de l’Horta Sud.

Així ho ha confirmat el director general, després de mantindre una reunió amb el primer edil per a abordar la situació administrativa de l’expedient del parc comarcal d’innovació ‘Pont dels Cavalls’, i poder avançar en la tramitació per part de la Generalitat.

El nou parc empresarial, que s’està projectant en l’actualitat, tindrà una superfície d’un milió de metres quadrats i està situat en una zona “idònia per a este tipus d’inversions de caràcter logístic, ja que disposa d’una excel·lent connectivitat amb l’eix conformat per la CV-36 i l’A-7, dins de l’àrea metropolitana de València”, ha remarcat Miguel Ángel Ivorra.

Cal recordar que en 2021 Aldaia va plantejar l’homologació modificativa de la superfície que comprén el parc empresarial, per a canviar el model d’edificació i poder allotjar així les parcel·les destinades a activitats logístiques.

Després de la trobada, l’alcalde d’Aldaia s’ha compromés a aprovar en el ple municipal l’esmena de determinades qüestions en diversos informes sectorials, com a pas previ per a procedir a l’enviament de l’expedient a la Comissió Territorial d’Urbanisme. Després, el procés finalitzarà amb l’aprovació d’este per part de la Generalitat.

Fecha: 12/06/2025